**ט"ו בשבט יום הולדת לכנסת ישראל-תשע"ו**

**כנסת ירוקה**

קהל היעד**:** תלמידי כיתות חט"ב וחט"ע

משך השיעור: שיעור כפול + מחצית שיעור, לסיכום על בסיס תוצרים.

כלי עזר**:** עמדת מורה מקוון + מכשיר קצה (מחשב או טלפון סלולארי) מחובר לרשת לכל קבוצת תלמידים.

מטרות השיעור :

1. **התלמיד יכיר את המושגים: כנסת, בית נבחרים, בית מחוקקים.**
2. התלמיד יכיר את המושג 'תקציב מדינה', בהקבלה ל'תקציב משפחתי' ויהיה מודע למקורות אפשריים לכספי מדינה ולכספי המשפחה.
3. התלמיד יכיר את המושג 'כנסת ירוקה' והשפעתו על חיינו ויבְחנו ויציעו דרכים ליישום עקרונותיו בסביבתם: בבית הספר/בסביבת המגורים (שכונה או יישוב)/ או בבית.
4. התלמיד יבין את החיבור בין האחריות האזרחית של הכנסת כבית מחוקקים למודעות הסביבתית של כולנו.
5. התלמיד יירתם למען סביבה ירוקה בבית ספרו ובסביבה הקרובה.

דגשים במבנה השיעור

1. **השיעור נבנה באופן מודולארי. חלקו האחרון של המערך ניתן לביצוע כמטלת בית ויתכן שיוכל, בהתאם לנסיבות, להוות גם בסיס לפעילות** 'התפתחות אישית ומעורבות חברתית' לטווח ארוך**.**
2. **בהעדר גישה למחשבים, ניתן להטיל את משימות חיפוש וקריאת המידע כמטלות בית, ועיבוד המידע יכול להיעשות בכיתה .**
3. **ניתן להתאים את הפעילות כך שתשמש פעילות ללמידה מרחוק,**

הקדמה ומידע כללי למורה

**אודות הכנסת**

הכנסת היא בית המחוקקים והנבחרים של מדינת ישראל. ...
בהיות ישראל דמוקרטיה פרלמנטרית, בוחרים אזרחי המדינה את נציגיהם בכנסת, והם אלה שממנים את הממשלה, הזקוקה לאמונם. שיטת הבחירות היא ארצית-יחסית, והאזרחים בוחרים ברשימות של המפלגות השונות. במערכת האיזונים שבין רשויות השלטון, הרשות המבצעת, הממשלה, יונקת את כוחה ואת סמכויותיה מהכנסת, והכנסת מפקחת עליה באופן שוטף. הרשות השופטת, הכוללת את מערכת בתי המשפט, פועלת לפי החוקים שחוקקה הכנסת, ובסמכותה לפרשם. לעתים, מפעילה הרשות השופטת ביקורת שיפוטית על חוקי הכנסת.

תפקידיה העיקריים של הכנסת הם קביעת הנורמות הנוהגות במדינה באמצעות חוקים ופיקוח על הממשלה באמצעים שונים העומדים לרשותה, ובהם אישור חקיקת משנה, הצעות אי אמון, שאילתות, דיונים ועוד. הדיונים השונים נערכים במליאה ובוועדות הכנסת, המחולקות לפי נושאים. עבודת הכנסת נעשית לפי חוקים שונים, תקנון הכנסת, או "הנוהג והנוהל המקובלים". לשם ביצוע תפקידיהם, נעזרים חברי הכנסת במחלקות ובבעלי תפקידים שונים הפועלים בכנסת, כדוגמת מרכז המחקר והמידע, היועץ המשפטי ובעבר נציבות הדורות הבאים. [ויקיפדיה-אודות הכנסת](https://he.wikipedia.org/wiki/%D7%94%D7%9B%D7%A0%D7%A1%D7%AA)

אודות יום ההולדת של הכנסת ויוזמת כנסת ירוקה

בחודש שבט אנו חוגגים יום הולדת לכנסת. הישיבה הראשונה של הכנסת (שכונתה אז האספה המכוננת) התקיימה בירושלים בט"ו בשבט תש"ט, 1949. בדרכם למושב הראשון בירושלים מהשפלה עצרו הנבחרים בשער הגיא לטעת עצים. מאז, טקס נטיעת עצים הפך לחלק ממסורת חגיגות יום ההולדת לכנסת.

זו השנה השנייה בה בנוסף למסורת הנטיעות, כנסת ישראל מובילה מהלך ערכי מקיים, מתוך מחויבות לדורות הבאים, ההופך את הבית הלאומי של כל אזרחי ישראל לבית ירוק!
הכנסת, כבית הנבחרים של מדינת ישראל והרשות המחוקקת, יוזמת ומובילה מודל חינוכי, סביבתי, חברתי וכלכלי, הנקרא "כנסת ירוקה". במסגרת הפרויקט, נבחנת התנהלותה של הכנסת מתוך תפיסה 'מקיימת' במסגרתו נעשים, בין השאר, מהלכים לחסכון במשאבי אנרגיה. מהלך זה, את בית המחוקקים הישראלי לפרלמנט הירוק ביותר בעולם. יושב-ראש הכנסת, יולי יואל אדלשטיין יזם את המהלך, והוא מיושם ע"י מנכ"ל הכנסת מר רונן פלוט. לתהליך זה שותפים רבים: חברי הכנסת, עובדי הכנסת, הפורום הירוק של הכנסת, הארגונים הסביבתיים והחברתיים כמו גם כלל אזרחי ישראל שהכנסת היא ביתם.

שלב א' של הפרויקט החל עם 13 מיזמים המתמקדים בחיסכון באנרגיה ובמים. הכנסת תשקיע בנושא כ-7 מיליון ש"ח, וההחזר השנתי הנובע מהחיסכון נאמד ב-1.5 מיליון ש"ח בממוצע בשנה לאחר כחמש שנים.
**(**[**על בסיס החומרים באתר הכנסת: חומרי רקע לפרויקט כנסת ירוקה**](http://main.knesset.gov.il/Pages/default.aspx)**)**

**אודות קיימות**

המושג קיימות (sustainability) משמש לתיאור הקיום האנושי על פני כדור הארץ, ולפיתוח בר קיימא - פיתוח העונה על צורכי ההווה, בלי לפגוע ביכולתם של הדורות הבאים לספק את צורכיהם הם. פיתוח בר קיימא דורש פשרות בין הצרכים של הסביבה, של החברה ושל הכלכלה.

מהלך השיעור:

פתיחה (10 דק')

על הלוח תוצגנה המילים "כנסת", "ט"ו בשבט" ו-"קיימות".

התלמידים יתבקשו לספר בקצרה מה ידוע להם על שלושת המושגים ועל הקשר ביניהם.

***למורה****: לסיכום חלק זה, יידעו התלמידים את המידע הבסיסי (מידע שיימסר ע"י התלמידים בתוספת השלמות ע"י המורה), וביניהם :
- הכנסת היא בית המחוקקים והנבחרים של מדינת ישראל. היא קובעת כללים להתנהגות בחברה, באמצעות חקיקת חוקים, פיקוח על עבודת הממשלה וחקיקת חוקים, ועוד...
- בחודש שבט אנו חוגגים יום הולדת לכנסת. הישיבה הראשונה של הכנסת (שכונתה אז האספה המכוננת) התקיימה בירושלים בט"ו בשבט תש"ט, 1949.*

*- ט"ו בשבט הפך בשנים האחרונות ליום מודעות לאקולוגיה ושמירת הסביבה-קיימות.*

**גוף השיעור (80 דק')**

**חלק א – מה היא 'כנסת ירוקה'? – במליאת הכיתה** (10 דק')

1. צפו בסרטון ['כנסת ירוקה'](https://youtu.be/pqta0-pEkO0)

תוך כדי צפייה, שימו לב לנושאים הבאים:

* אילו פעילויות "ירוקות" עושים בכנסת?
* האם כולן חוסכות כספים מתקציב הכנסת?
* הפעילויות של כנסת ירוקה עולות כסף. האם זה כדאי? מדוע? (ניתן להוסף: איך זה משפיע עלינו לטווח הקצר ולטווח הארוך?)
1. בעקבות הצפייה, עיבוד של המידע במליאת הכיתה:
	* מה למדנו מהסרטון? אילו פעילויות "ירוקות" נעשות בכנסת? מה המשמעויות הכספיות שלהן? האם זה משתלם? למי?
	* מה מניע לדעתכם את חברי הכנסת להפעלת יוזמת "כנסת ירוקה"?
	* מדוע בחרה הכנסת להפוך ל"ירוקה"? כיצד זה אמור להשפיע עלינו?

***למורה****: יש לשים לב שבין הפעילויות ה"ירוקות" יש פעילויות שחוסכות כספים בהווה או שמובילות לחסכון כספי בעתיד הקרוב ופעולות לשמירה על סביבת המשכן, אשר מיועדות לשמירה על הטבע העירוני. ניתן להסביר שפעילות הכנסת ממומנת מתקציב המדינה, וחסכון בתחום אחד יכול לפנות כספים לתחומים אחרים; יש להסביר את ההשפעה של פעילות לשמירת האיזון האקולוגיה על כלל האוכלוסייה*.

**חלק ב – בעקבות הכנסת, האם בית ספרנו הוא בית ספר ירוק – עבודה בקבוצות** (35 דק')

1. קראו את המידע ב[דף המידע של הכנסת](http://main.knesset.gov.il/About/Building/Documents/GreenKnessetInfoSheet.pdf) וב[מצגת](http://main.knesset.gov.il/About/Building/GKDocuments/GKInHouseTraining.pdf) אודות התכנית.
	1. על בסיס המידע שבפניכם - אילו היבטים של 'קיימות' באים לידי ביטוי בפרויקט? ערכו רשימה.

|  |  |
| --- | --- |
| **היבטי קיימות בכנסת ירוקה** | **...** |
|  |  |
|  |  |

* 1. ערכו טבלה ובה רשימה של השותפים השונים בפרויקט, מה מצופה מהם במסגרת התכנית (הן בשלב ההתחלתי והן לאורך זמן), מה המידע שהם צריכים ומה הפעולות הנדרשות להכשרתם, כדי שיעמדו ביעדים.

|  |  |  |
| --- | --- | --- |
| **השותפים (שמות התפקידים ומה פירושם)\*** | **מה מצופה מהם במסגרת התכנית?\*\*** | **מה הם צריכים לשם כך?** |
|  |  |  |

**הבהרות לתלמידים למילוי הטבלה:**

\* לא די לכתוב: "צוות התפעול". יש לציין מה תפקידו של איש צוות התפעול של הכנסת.

\*\*לא די להעתיק את שמות הפעילויות המתוארות. לדוגמה "להנחות את חברי הכנסת" או "ליצור ניירות עמדה", אלא עליכם לפרט מה צריך להיות בהנחיות או בניירות העמדה

* 1. נסו לחשוב על גורמים נוספים שניתן לצרף כשותפים לתפקיד, והוסיפו אותם לטבלה. סמנו אותם בצבע שונה. פרטו מה יכול להיות תפקידם במסגרת התכנית ומה הם צריכים כדי לבצע אותו.
1. כעת, נבחן באיזו מידה יכול בית הספר שלנו להיחשב לבית ספר ירוק.

	1. קראו את המידע שאספתם בסעיף 1. האם ההיבטים השונים של 'קיימות' בתכנית 'כנסת ירוקה' באים לידי ביטוי בבית הספר? – הוסיפו לטבלה שבס' 1.1 האם הוא בא לידי ביטוי בבית הספר ואם כן, איך?

|  |  |
| --- | --- |
| **היבטי קיימות ביוזמת כנסת ירוקה** | **כיצד באים היבטים אלה לידי ביטוי בבית ספרנו?** |
|  |  |
|  |  |

* 1. האם מתבצעות בבית הספר פעילויות 'קיימות' בנוסף לאלו שביוזמת 'כנסת ירוקה'? אם כן, הוסיפו אותן לרשימה הנ"ל.
	2. חִשבו – מי הם המקבילים בבית הספר לשותפים שמניתם בס' 1.2

|  |  |
| --- | --- |
| **השותפים ביוזמת הכנסת** | **השותפים האפשריים בבית הספר**\*\*\* |
|  |  |
|  |  |

\*\*\* הבהרה: בין השותפים האפשריים אפשר לכלול אנשים וגופים מקומיים או ארציים, לרבות ארגוני קיימות מ"המגזר השלישי"(=ארגונים ללא כוונת רווח, הפועלים במדינה למטרות שונות, הכוללות עזרה לציבור)

**חלק ג – כיצד נהפוך את בית ספרנו לירוק יותר? - בקבוצות** (35 דק')

כיצד תוכלו לקדם יוזמות לקידום בית ספרכם כבית ספר ירוק (או 'ירוק יותר')?

בחרו 3 תחומים לקידום יוזמת 'בית ספר ירוק'. לגבי נושאים אלה: מפו את המצב בשטח וכתבו נייר עמדה והצעה לפעולה.

שאלות מנחות לנוחותכם:

* + מה המצב הנוכחי?
	+ הסבירו מה הבעייתיות במצב זה, למה אתם ממליצים על שינוי?
	+ מה צריך ומה ניתן לעשות כדי לשפר בתחום? – הציעו תכנית פעולה, בה יפורטו המהלכים אותם ניתן לבצע ומי שיכולים לסייע לביצוע השינוי.
	+ (מי אחראי לטיפול במצב הנוכחי במסגרת בית הספר? מי יכולים להיות שותפים נוספים בתוך בית הספר? מי הם גורמי החוץ שיכולים לסייע, אם יש צורך בכך?

לקבלת רעיונות נוספים לפעילות לקראת כתיבת נייר העמדה תוכלו להיעזר גם במקורות הבאים:

1. מגזין כנסת ירוקה, המספר על התקדמות התהליך בכנסת:

[גליון מספר 1 - פברואר 2014](http://main.knesset.gov.il/About/Building/Pages/GKMagazine1.aspx)

[גליון מספר 2 - אוקטובר 2014](http://main.knesset.gov.il/About/Building/Pages/GKMagazine2.aspx)
[גליון מספר 3 - מרס 2015](http://main.knesset.gov.il/About/Building/Pages/GKMagazine3.aspx)

[גליון מספר 4 - יולי 2015](http://main.knesset.gov.il/About/Building/Pages/GKMagazine4.aspx)

1. [מצגת](http://main.knesset.gov.il/About/Building/Documents/GreenKnessetPresentation.pdf) –המתארת את המהלכים שנעשו עד היום בתכנית כנסת ירוקה ואת מערך ההסברה בנושא.

**סיכום השיעור (30 דקות)**

חלק זה יותאם לפעילות שבוצעה בפועל.

אם בוצע חלק א בלבד, יתבקשו התלמידים לספר על התובנות שלהם מה יוזמה ומה הם לוקחים ממנה לחייהם בבית ובבית הספר.

אם בוצעו חלקים א+ב, ישמש הסיכום לדיון בשאלות:

* כיצד באה לידי ביטוי בתכנית 'כנסת ירוקה' התפיסה של הכנסת כ'בית של כל העם'?
* כיצד אנו יכולים לתרום ל'קיימות' במסגרת בית הספר.

אם בוצעה הפעילות במלואה, כולל חלק ג, מוצע שכל קבוצה תציג את נייר העמדה שלה בפני מליאת הכיתה.

התלמידים ידרגו את תחומי היוזמה שהוצעו לפי מידת החשיבות שהם מייחסים להם (לדוגמה: מחזור נייר, חסכון בחשמל...) או לפי מידת התכנות היישום שלהם.
לגבי כל אחד מהתחומים, תרוכזנה ההצעות שהציעו קבוצות שונות.

התלמידים ייבחנו אפשרויות לפעילויות המשך.

**הצעה לפעילויות המשך, בעקבות השיעור:**

התלמידים יוכלו להתארגן בקבוצות שתיקחנה על עצמם קידום יוזמות ירוקות בביה"ס כמו:

הקמת תחנת מחזור, פרסום להעלאת המודעות לסביבה ירוקה בביה"ס, הפסקות פעילות ע"י התלמידים הבוגרים בנושא סביבה ירוקה , יצירה ...וכו'